《题曹云西画卷》
元代·柯九思

东吴高士云西客，爱染长笺浅深墨。空濛不记山几重，万树疏深气犹湿。

渔人举网溪流清，野老何来款素情。上方钟磬出云表，归帆影落空江明。

前村鸡犬日已暮，黄叶秋风满山路。个中妙境压古人，三复摩挲未能去。

作者简介：（1290—1343）元台州临海人，字敬仲，号丹丘生。依附怀王图帖睦尔(文宗)。文宗即位，授典瑞院都事，迁奎章阁鉴书博士。文宗死，流寓江南。博学能文，善楷书，工画墨竹，能以书法为之。又善鉴识鼎彝古器。